  Майя Бывальцева Глазкарысь педагогикая В. Г. Короленко нимо кун институтын дышетскись «Мисс студенчества Финно-Угрии» вожвылъяськонын удмуртъёслэсь данзэс утёз. Со сярысь ивортэмын ужрадлэн «ВКонтакте» мерлыко вотэсысь огиназ. «Нылмурт творчествоен вырын яратэ. Елизавета крезьгуръя школаез фортепиано классъя йылпумъяз. Кырӟанъя калыккуспо но огъяросси телеконкурсъёсы пыриськылӥз. Елизавета вордскем шаерзэ, Удмуртиез, яратэ но ас выжыосызлэсь йылолъёссэс азьланьтэ», — верамын вожвылъяськонэ пыриськисен тодматонын. Сизьыметӥез «Мисс студенчества Финно-Угрии» вожвылъяськон 20–25 куартолэзе Йошкар-Олаын ортчоз. Ужрадэ Финн-угор университетъёслэн ассоциязы пырись Россиысь сизьым вылӥ дышетсконниосысь студенткаос пырисько. Тодэ вайытом, финн-угор чеберайёслэн вожвылъяськоназы озьы ик пыриськоз Удмурт кун университетын дышетскись Евгения Аркова. Нылъёс 6 эскеронъёс пыр ортчыны кулэ: ас калыкен тодматон (видеопрезентация), йӧскалык дӥськутэн ветлон, «Рождение костюма» вожвылъяськон-тодматон, тврчествоя номер возьматон (котькыӵе ӧръя), визьсынан конкурс, йылпумъян дефиле. Вормисьёслэн нимъёссы 25-тӥ куартолэзе тодмо луозы. Нялтас вераса, туннэ ини вожвылъяськонэ пыриськисьёс понна вотэсын кура сётон мынэ. Асьме нылъёс понна дурбасьтыса, «Мисс Медиа» номинациын вормыны юрттыны быгатӥськомы. Ватсалом, кылем арын «Мисс студенчества Финно-Угрии» вожвылъяськон Глазкарысь Лия Стрелкова «Мисс Дружба» ним басьтӥз. Тодэ вайытом, чеберайёслэн вожвылъяськонзы мынон нуналъёсы ик, 24–26 куартолэзе, Йошкар-Олаын «Финн-угор калыкъёслэн узырлыксы» калыккуспо форум ортчоз. Отчы Удмуртиысь 30-лэсь трос студентъёс куриськон сётӥзы. Тегъёс: Лулчеберет Удмуртия Глазкар финн-угоркалыкъёс ГГПИ  